
	COMISIA JURIDICĂ, DE  DISCIPLINĂ  ŞI IMUNITĂŢI
	                                Bucureşti, 2 mai 2017
                 Nr. PL-x  72/2012


      RAPORT SUPLIMENTAR 2
asupra

proiectului de Lege privind regimul juridic al averilor ilicite

În temeiul dispoziţiilor art. 95 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată spre dezbatere, în fond, cu proiectul de Lege privind regimul juridic al averilor ilicite, trimis cu adresa nr. PL-x 72 din 10 aprilie 2012, înregistrat cu nr. 31/248 din 11 aprilie 2012.
Plenul Camerei Deputaţilor a hotărât, în şedinţa din data de 11 septembrie 2012, ca în temeiul art. 70 din Regulamentul Camerei Deputaţilor, republicat, să retrimită proiectul de Lege privind regimul juridic al averilor ilicite Comisiei juridice, de disciplină şi imunităţi, în vederea unei noi examinări şi depunerii unui raport suplimentar.


În conformitate cu Extrasul din stenograma şedinţei Camerei Deputaţilor din data de 11 septembrie 2012, solicitarea retrimiterii proiectului de lege la comisia sesizată în fond a fost formulată de Grupul parlamentar PSD, motivul fiind faptul că: “Guvernul nu şi-a spus un punct de vedere asupra acestui proiect de lege”.

Plenul Camerei Deputaţilor a hotărât, în şedinţa din data de 28 decembrie 2016, ca în temeiul art.104 alin.(3) din Regulamentul Camerei Deputaţilor, republicat, cu modificările şi completările ulterioare, să retrimită proiectul de Lege privind regimul juridic al averilor ilicite Comisiei juridice, de disciplină şi imunităţi, în vederea unei noi examinări şi depunerii unui nou raport suplimentar.

În conformitate cu Extrasul din stenograma şedinţei Camerei Deputaţilor din data de 28 decembrie 2016, motivul retrimiterii acestui proiect de lege la comisia sesizată în fond este faptul că: “Propunerea de respingere nu a întrunit numărul de voturi pentru a fi respinsă”.
Senatul, în calitate de primă Cameră sesizată, a adoptat iniţiativa legislativă  în şedinţa din 2 aprilie 2012, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, în conformitate cu dispoziţiile art.75 alin.(1) şi (3) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Guvernul României, conform punctului de vedere transmis prin adresa cu nr. 2481 din 28 octombrie 2012, nu susţine adoptarea iniţiativei legislative în forma prezentată.


Guvernul României, conform punctului de vedere transmis prin adresa nr.1769 din 11.11.2015 nu susţine adoptarea proiectului de lege întrucât acesta nu mai are obiect.

Guvernul României, conform punctului de vedere transmis prin adresa nr.2084 din 29.03.2017 nu susţine adoptarea proiectului de lege. 

Proiectul de lege are ca obiect de reglementare stabilirea regimului juridic al averilor ilicite, stabilindu-se modalitatea de confiscare a acestora. Prin soluţiile legislative propuse de prezenta iniţiativă legislativă se urmăreşte instituirea unor măsuri pentru asigurarea transpunerii prevederilor Deciziei-cadru 2005/212/JAI a Consiliului din 24 februarie 2005 privind confiscarea produselor, a instrumentelor şi a bunurilor având legătură cu infracţiunea, în ceea ce priveşte măsura confiscării extinse.

Consiliul Legislativ, conform adresei cu nr. 1064 din 10 octombrie 2011, a avizat favorabil iniţiativa legislativă, cu observaţii şi propuneri.

În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 1 martie 2015.
Membrii Comisiei juridice, de disciplină şi imunităţi au fost prezenţi la şedinţă conform listei de prezenţă.

Potrivit prevederilor art. 55 din Regulamentul Camerei Deputaţilor, republicat, la dezbaterea iniţiativei legislative a participat, în calitate de invitat din partea Ministerului Justiţiei, domnul Florin Moţiu – secretar de stat.

În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport suplimentar de respingere a proiectului de Lege privind regimul juridic al averilor ilicite întrucât, prin Legea nr. 63 din 17 aprilie 2012 pentru modificarea şi completarea Codului penal al României şi a Legii nr. 286/2009 privind Codul penal, publicată în Monitorul Oficial cu numărul 258 din data de 19 aprilie 2012, s-a transpus în legislaţia naţională art. 3 din Decizia-cadru 2005/212/JAI a Consiliului din 24 februarie 2005 privind confiscarea produselor, a instrumentelor şi a bunurilor având legătură cu infracţiunea, publicată în Jurnalul Oficial al Uniunii Europene seria L nr. 68 din 15 martie 2005.

Soluţiile legislative propuse în proiectul de act normativ nu pot coexista cu reglementările din noul Cod penal, intrat în vigoare la data de 1 februarie 2014, întrucât acestea reglementează diferit instituţia confiscării extinse. Potrivit Legii nr. 63/2012 şi a Codului penal în vigoare, confiscarea extinsă reprezintă o măsură de siguranţă care se aplică de către instanţa de judecată prin hotărârea de condamnare, în timp ce în proiectul de lege privind regimul juridic al averilor ilicite confiscarea extinsă (reglementată de art. 3 fără a fi denumită confiscare extinsă), se dispune de către altă instanţă decât cea care a pronunţat hotărârea de condamnare şi numai la sesizarea comisiei pentru verificarea averilor, neavând natura juridică a unei măsuri de siguranţă.    Proiectul de lege a rămas fără obiect. 
În conformitate cu prevederile art.61 din Regulamentul Camerei Deputaţilor, republicat, membrii Comisiei juridice, de disciplină şi imunităţi au examinat iniţiativa legislativă în şedinţa din data de 2 mai 2017.
Membrii Comisiei juridice, de disciplină şi imunităţi au fost prezenţi la şedinţă conform listei de prezenţă.

Potrivit prevederilor art. 55 alin.(1) din Regulamentul Camerei Deputaţilor, republicat, cu modificările şi completările ulterioare, la dezbaterea iniţiativei legislative a participat, în calitate de invitat din partea Ministerului Justiţiei, doamna Mariana Moţ, secretar de stat.

În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport suplimentar de respingere a proiectului de Lege privind regimul juridic al averilor ilicite.
Proiectul de lege se încadrează categoria legilor organice, întrucât instituie, prin art. 2 alin. (1), norme derogatorii de la dispoziţiile Codului penal referitoare la instituţia confiscării speciale.

                     PREŞEDINTE,                                             SECRETAR,
                Eugen NICOLICEA                 
          Costel Neculai DUNAVA


Consilier parlamentar,







Rodica Penescu

